b"\n_START_ARTICLE_\nEmpori\xc3\xb3\n_START_SECTION_\nArqueologia\n_START_PARAGRAPH_\nEn aquest lloc s'han dut a terme excavacions dirigides per l'Escola Brit\xc3\xa0nica d'Atenes entre 1952 i 1955. _NEWLINE_La ubicaci\xc3\xb3 del jaciment, al sud de l'illa de Quios, era afavorida per la pres\xc3\xa8ncia d'un port natural. L'assentament fou habitat des del neol\xc3\xadtic. El destru\xc3\xafren al 3000\xc2\xa0ae.  _NEWLINE_Al s. XIII\xc2\xa0ae hi predomina una cultura local relacionada sobretot amb Anat\xc3\xb2lia, com mostren la cer\xc3\xa0mica i els usos funeraris d'aquest per\xc3\xadode, tot i que s'observen contactes comercials amb el m\xc3\xb3n mic\xc3\xa8nic. Al s. XII\xc2\xa0ae, per\xc3\xb2, despr\xc3\xa9s de la caiguda dels palaus mic\xc3\xa8nics, s'aprecia un canvi cultural a Empori\xc3\xb3, on desapareixen molts elements anat\xc3\xb2lics i n'augmenten els mic\xc3\xa8nics, i de manera molt significativa les tradicions culin\xc3\xa0ries. Aquest canvi s'ha interpretat com la colonitzaci\xc3\xb3 de l'assentament per part de persones d'origen grec. Aquesta colonitzaci\xc3\xb3 nom\xc3\xa9s dur\xc3\xa0 uns 120 anys, ja que el llogaret fou destru\xc3\xaft a l'entorn del 1100\xc2\xa0ae._NEWLINE_Al cim del tur\xc3\xb3 anomenat \xc2\xabProfeta Elies\xc2\xbb s'ha trobat un edifici prehist\xc3\xb2ric que podria haver estat la resid\xc3\xa8ncia d'un cap local, aix\xc3\xad com un temple d'Atena de mitjan segle VI\xc2\xa0ae, que fou destru\xc3\xaft a principis del s. V i reconstru\xc3\xaft al IV\xc2\xa0ae. Aquesta acr\xc3\xb2poli tenia una muralla d'uns 800 m de llarg i 2 m d'al\xc3\xa7ada. D'altra banda, al vessant sud-oest s'han trobat restes d'un assentament fundat al s. VIII\xc2\xa0ae que fou abandonat cap a finals del s. II\xc2\xa0ae. A m\xc3\xa9s, prop del port hi havia un temple dedicat a Apol\xc2\xb7lo."